שרון אלרעי פרייס

שרון אלרעי פרייס (נולדה ב-10 בדצמבר 1973) היא רופאה מומחית ברפואה פנימית, במחלות זיהומיות ובבריאות הציבור. כיהנה כסגנית מנהל מרכז רפואי כרמל בחיפה ולאחר מכן הייתה ראש חטיבת בריאות הציבור במשרד הבריאותאגף שנקרא קודם לכן "שרותי בריאות הציבור" והפך לחטיבה. בינואר 2026 פרשה מתפקיד זה.

ביוגרפיה
אלרעי פרייס נולדה וגדלה בחיפה. שני הוריה היו רופאים פנימאים. אמה הייתה ניצולת השואה שעלתה ארצה בגיל 12, אביה היה פרופ' גדעון אלרעי שהתמחה במחלות ריאה.

השכלה
אלרעי פרייס היא בוגרת בית הספר הריאלי בחיפה ואת שירותה בצה"ל עשתה בחיל הרפואה.

לאחר סיום שירותה הצבאי החלה לימודי רפואה בפקולטה לרפואה של הטכניון וסיימה אותם בהצטיינות. את הסטאז' עשתה במרכז הרפואי רמב"ם בחיפה ועברה גם אותו בהצטיינות. את ההתמחות ברפואה פנימית עשתה במרכז רפואי כרמל, שם שימשה כרופאה מומחית במחלקה הפנימית.

היא בעלת תואר שני בבריאות הציבור (MPH) מטעם דארטמות' קולג' בארצות הברית, ובאותו מוסד עשתה את ההתמחות בבריאות הציבור, במנהל רפואי, ברפואה מונעת, במחלות זיהומיות ובמניעת זיהומים. היא גם בעלת תואר שני במנהל עסקים (MBA) בהצטיינות מאוניברסיטת תל אביב.

תפקידים
בשנים 2010–2013 הייתה פרייס האפידמיולוגית הראשית של מדינת ניו המפשייר בארצות הברית. בתפקידה זה ניהלה חקירה אפידמיולוגית של התפרצות הפטיטיס C בבית חולים, ונאבקה משפטית לפתוח לצורך כך תיקים רפואיים.

לאחר חזרתה לישראל ב-2013, התמנתה לרופאה בכירה במערך הפנימי וביחידה למחלות זיהומיות ולמניעת זיהומים במרכז רפואי כרמל בחיפה. בשנת 2015 מונתה לחברת הנהלה במרכז רפואי כרמל, וממרץ 2018 עד יולי 2020 שימשה כסגנית מנהל בית החולים ומנהלת מערך האיכות והבטיחות במרכז הרפואי. במסגרת תפקידה, ניהלה את חדרי הניתוח והייתה אחראית על הובלת פרויקטים לשיפור איכות ובטיחות הטיפול בבית החולים, לשיפור הרצף הטיפולי בית חולים-קהילה, לניטור ולשיפור מדדי איכות, לניתוח אירועים ולדיווח עליהם, ולהובלת בית החולים בהכנות למבדק האקרדיטציה (JCI) הבינלאומי בשנת 2017.

מאוקטובר 2017 ד"ר אלרעי היא עמיתה בתוכנית ענבר של ארגון "מעוז" ומשרד הבריאות, שמטרתה להכשיר מנהיגים במערכת הבריאות. היא שימשה גם כמרצה בפקולטה לרפואה של הטכניון, בה למדה, והוכתרה בשנת 2007 למרצה מצטיינת של הפקולטה.

מגפת הקורונה
ב-28 ביולי 2020, במהלך התפשטות מגפת הקורונה בישראל ועם פרישתה של פרופ' סיגל סדצקי מתפקידה כמנהלת שירותי בריאות הציבור, מינה שר הבריאות יולי אדלשטיין את אלרעי פרייס לתפקיד כממלאת מקום ומינואר 2021 מילאה את התפקיד באופן קבוע.

בפברואר 2021 ניהלה מחקר משותף של משרד הבריאות וחברת פייזר על אודות יעילות חיסון פייזר-ביונטק נגד COVID-19 נגד הדבקה, מחלה, מחלה חריפה ותמותה מהמחלה, שפורסם במאי 2021 בכתב העת לנסט. ביולי 2021 אלרעי-פרייס החלה לנהל שני מחקרים אודות חיסון פייזר-ביונטק. מחקר אחד בחן את יעילות החיסון וקצב דעיכתו, כדי להחליט מתי או אם בכלל כדאי לחסן את האוכלוסייה במנת דחף. מחקר שני בדק את החיסוניות התאית בקרב מחוסנים לאורך זמן על-ידי בדיקה סרולוגית. במקביל, היא ומשרדה טענו באותה תקופה כי יש להגביל את הטיסות לישראל וממנה בשל החשש שייכנסו וריאנטים של נגיף הקורונה שישנו את תמונת התחלואה.

כראש שירותי בריאות הציבור בתקופת מגפת הקורונה ספגה אלרעי פרייס גידופים ואיומים מצד אנשים שבחרו לא להתחסן נגד נגיף הקורונה.

עישון בישראל
מחקרים על עישון בישראל מראים כי השימוש בסיגריות אלקטרוניות הולך ונעשה נפוץ יותר, ובגיל צעיר יותר. לפי אלרעי פרייס, מהלך זה לא קורה במקרה. לדבריה תעשיית הטבק נוקטת מהלכים מכוונים כדי להגיע לצעירים ולהביא להתמכרותם על ידי שימוש בחומרי טעם וריח, עיצובים דמויי משחקים ועוד. ארגון הבריאות העולמי בחר בנושא זה, המניפולציות של חברות הטבק על בני נוער, כנושא מרכזי בשנת 2024.

תביעות משפטיות
אלרעי-פרייס תבעה את יוספה ברק-טמיר אודות פרסומים שהפיצה כלפיה ובני משפחתה. ב-12 ביולי 2022 הוציא בית המשפט צו מניעת הטרדה מאיימת נגד ברק-טמיר. ב-9 ביולי 2023 פסק בית משפט השלום בבת ים כי יוספה ברק-טמיר תפצה את ד"ר אלרעי-פרייס בסכום של 145,000 ש"ח פלוס הוצאות התביעה. עוד הוציא צו קבוע האוסר על הנאשמת לפרסם פרסומים כוזבים בעלי אופי דומה ומורה לה להסיר את הפרסומים בגינם נתבעה.

 חייה האישיים 
אלרעי נשואה לד"ר מאיר פרייס, מנהל מכון ההמטולוגיה במרכז רפואי כרמל, אותו הכירה כששניהם היו סטודנטים באותו המחזור של בית הספר לרפואה. לזוג ארבעה ילדים והם מתגוררים בחיפה.

 פרסים בהם זכתה 
 בשנת 2015 זכתה בפרס עבודה מצטיינת בנושא שיפור בטיחות במתן כימותרפיה.
 בשנת 2016 זכתה בפרס עבודה מצטיינת בנושא שיפור הטיפול ב-CVA בכנס שקיפות בבריאות של משרד הבריאות בחיפה.
 ב-2 ביוני 2022 זכתה בתואר "דוקטור לשם כבוד" באוניברסיטת רייכמן
 בשנת 2024 זכתה במדליית בוגר הטכניון

קישורים חיצוניים



 אנשי השנה של גלובס, #1 בריאות, אקדמיה ומחקר, ד"ר שרון אלרעי-פרייס, ראש שירותי בריאות הציבור, דצמבר 2021

 הערות שוליים 

קטגוריה:רופאות פנימיות ישראליות
קטגוריה:רופאים פנימיים ישראלים
קטגוריה:אפידמיולוגיות ישראליות
קטגוריה:אפידמיולוגים ישראלים
קטגוריה:רופאות ישראליות למחלות זיהומיות
קטגוריה:רופאים ישראלים למחלות זיהומיות
קטגוריה:מנהלות ישראליות
קטגוריה:בעלות תואר דוקטור לרפואה מהטכניון - מכון טכנולוגי לישראל
קטגוריה:בעלי תואר דוקטור לרפואה מהטכניון - מכון טכנולוגי לישראל
קטגוריה:סגל מרכז רפואי כרמל
קטגוריה:עובדי משרד הבריאות
קטגוריה:עובדות משרד הבריאות
קטגוריה:חיפה: אישים
קטגוריה:ישראליות זוכות פרסים: מדע וטכנולוגיה
קטגוריה:חברי רשת מעוז
קטגוריה:חברות רשת מעוז
קטגוריה:בוגרי בית הספר הריאלי
קטגוריה:בוגרות בית הספר הריאלי
קטגוריה:מקבלי תואר דוקטור לשם כבוד מאוניברסיטת רייכמן
קטגוריה:ישראליות שנולדו ב-1974
קטגוריה:ישראלים שנולדו ב-1974
קטגוריה:בריאות הציבור